Diari Oficial de la Generalitat Valenciana


Sumari del DOGV 5911, del 11-12-2008 (2008/14869)

RESOLUCIÓ de 24 de novembre de 2008, del director general de Transports i Logística, per la qual s'amplia el nombre d'autoritzacions per a l'activitat de transport d'arrendament de vehicles amb conductor a la Comunitat Valenciana i per la qual es convoca concurs públic per a l'adjudicació de les autoritzacions esmentades.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5911

Data del DOGV
:   11-12-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/14190


Data del document
:   24-11-2008

Organisme emissor
:   Conselleria d'Infraestructures i Transport

Tipus de document
:   Resolució

Correcció d'errades

Anàlisi jurídica

 Descriptors 

:   * autorització de transport
    * planificació de transports
    * lloguer de vehicles

RESOLUCIÓ de 24 de novembre de 2008, del director general de Transports i Logística, per la qual s'amplia el nombre d'autoritzacions per a l'activitat de transport d'arrendament de vehicles amb conductor a la Comunitat Valenciana i per la qual es convoca concurs públic per a l'adjudicació de les autoritzacions esmentades. [2008/14557]
La Resolució d'11 d'abril de 2002, de la Direcció General de Transports, limitava a 149 el nombre de les autoritzacions per a l'activitat de transport d'arrendament de vehicles amb conductor VTC a la Comunitat Valenciana a fi d'ajustar-lo al que establix el Reglament de la Llei d'Ordenació dels Transports Terrestres, aprovat pel Reial Decret 1211/1990, de 28 de setembre, i per l'article 14 de l'Orde Ministerial de 30 de juliol de 1998 que la desenvolupava.
La citada normativa ha sigut modificada pel Reial Decret 1225/2006, de 27 d'octubre, i l'Orde de Foment 36/2008, de 9 de gener, per la qual es desplega la secció segona del capítol IV del títol V, en matèria d'arrendament de vehicles amb conductor, del Reial Decret 1211/1990.
D'acord amb el que establix l'orde esmentada, l'òrgan competent podrà denegar noves autoritzacions si hi ha desproporció manifesta entre el nombre d'autoritzacions de VTC atorgades en la zona en què estiga situat el municipi i els potencials usuaris del servici, considerant que hi ha, en tot cas, desproporció manifesta quan la relació entre llicències VTC i autoritzacions de transport discrecional interurbà de viatgers en vehicles de turisme VT domiciliades a la Comunitat siga superior a una d'aquelles per cada trenta d'estes, i és esta proporció la mateixa que arreplegava l'Orde de 30 de juliol de 1998.
Atés que, en el període transcorregut des de la Resolució d'11 d'abril de 2002 de la Direcció General de Transports, s'han autoritzat noves llicències de taxi a la Comunitat Valenciana, es considera oportú actualitzar el nombre màxim d'autoritzacions d'arrendament de vehicles amb conductor (VTC) a la Comunitat Valenciana sense incórrer en desproporció manifesta. El nombre citat ascendix a 162, atés que el nombre d'autoritzacions de la classe VT és actualment de 4861.
Atesa la limitació en el nombre de llicències, el procediment d'atorgament d'estes serà a través de concurs públic, en el qual es valoraran les millors ofertes en la prestació del servici amb vista a la consecució de l'interés públic.
Per tot això, i en virtut de les facultats que tinc atribuïdes per la Llei 5/1983, de 30 de desembre, del Consell, i el Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport en relació amb els articles 5 i 8 de la Llei Orgànica 5/1987, de 30 de juliol, de delegació de facultats de l'Estat en les comunitats autònomes, resolc:
Primer
Ampliar a 162 el nombre màxim d'autoritzacions per a l'arrendament de vehicles amb conductor a la Comunitat Valenciana.
Segon
A fi de tendir a la convergència entre les tres províncies de la Comunitat, en la proporció entre autoritzacions VT i VTC, el nombre total d'autoritzacions d'arrendament de vehicles amb conductor atorgades per cada Servici Territorial de Transports, incloses les ja vigents, no podrà ser superior a: 39 autoritzacions a Alacant, 38 autoritzacions a Castelló i 85 autoritzacions a València.
Tercer
Convocar concurs públic per a l'atorgament de les tretze autoritzacions creades per a l'activitat de transport d'arrendament de vehicles amb conductor a la Comunitat Valenciana i aprovar les bases per les quals es regix la convocatòria, incloses com a annex I de la present resolució, així com el model d'instància inclòs com a annex II.
Contra la present resolució, que no esgota la via administrativa, es pot interposar recurs d'alçada davant del secretari autonòmic d'Infraestructures i Transport, en el termini d'un mes, a partir de l'endemà de la publicació en el DOCV, d'acord amb el que establixen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, sense perjuí que es puga interposar qualsevol altre recurs o acció que es considere procedent.
València, 24 de novembre de 2008.- El director general de Transports i Logística: Vicente Dómine Redondo.
ANNEX I
Bases de la convocatòria
Primera. Objecte de la convocatòria
És objecte de la present convocatòria l'adjudicació, per mitjà de la forma de concurs, de tretze autoritzacions d'arrendament de vehicles amb conductor a la província de València.
Les autoritzacions habilitaran per a la realització de servicis, tant urbans com interurbans, en tot el territori nacional, sempre que el vehicle haja sigut prèviament contractat de conformitat amb el que disposa l'Orde de Foment 36/2008, de 9 de gener, per la qual es desenvolupa la secció segona del capítol IV del títol V, en matèria d'arrendament de vehicles amb conductor, del RD 1211/1990.
Segona. Règim jurídic
El present concurs es regix pels preceptes continguts en el capítol VI del títol IV de la Llei 16/1987, de 30 de juliol, d'Ordenació dels Transports Terrestres, en la secció 2ª del capítol IV del títol V del reglament de l'esmentada llei aprovat pel Reial Decret 1211/1991, de 28 de setembre, i en l'Orde de Foment 36/2008 que desenvolupa esta normativa en matèria d'arrendament de vehicles amb conductor.
Tercera. Requisits dels aspirants
Per a prendre part en el concurs serà necessari:
a) Ser persona física. No poden atorgar-se autoritzacions de forma conjunta a més d'una persona ni a comunitats de béns, o bé persona jurídica, i en este cas ha de revestir la forma de societat mercantil, societat laboral o cooperativa de treball associat.
b) Tindre la nacionalitat d'un Estat membre de la Unió Europea o d'un Estat no-membre amb el qual, en virtut del que disposen els tractats o convenis internacionals subscrits per Espanya, no siga exigible l'esmentat requisit, o, en qualsevol altre cas, tindre l'autorització de residència permanent, o bé una autorització de residència temporal i treball per compte propi en vigor que no estiga limitada a un sector d'activitat determinat diferent del de transport ni a un àmbit geogràfic concret, regulades per la Llei Orgànica 4/2000, d'11 de gener, sobre drets i llibertats dels estrangers a Espanya i la seua integració social, i el seu Reglament, aprovat pel Reial Decret 2393/2004, de 30 de desembre.
c) Complir les obligacions de caràcter fiscal establides per la legislació vigent.
d) Complir les obligacions laborals i socials exigides en la legislació corresponent.
e) Disposar d'un local dedicat a l'activitat en el municipi on es troben domiciliats els vehicles, diferent del domicili privat del titular, amb nom o títol registrat, obert al públic amb el compliment previ dels requisits legals sobre obertura de locals. Este local haurà d'estar dedicat en exclusiva a l'activitat d'arrendament de vehicles i no podrà ser compartit per unes quantes empreses.
f) Disposar en tot moment, bé en propietat, lísing o arrendament de deu vehicles, com a mínim, dedicats a l'activitat que tinguen les condicions previstes en l'Orde de Foment 36/2008.
g) Acreditar que disposa d'un mínim de dos conductors per cada tres autoritzacions que posseïsca. Serà necessari un conductor addicional quan la divisió del nombre d'autoritzacions entre tres done un residu superior a u. Estos conductors hauran de trobar-se en possessió del permís de conducció de la classe BTP, i hauran d'estar contractats a jornada completa i afiliats com a tals i en règim d'alta en la Seguretat Social.
h) Subscriure una assegurança que cobrisca de forma il·limitada la responsabilitat civil davant de tercers pels danys que es deriven de l'ús i circulació del vehicle a què s'haja de referir l'autorització.
Quarta. Mèrits addicionals
El tribunal qualificador de les sol·licituds, en la selecció dels beneficiaris de les llicències, valorarà a més de les condicions establides en l'Orde de Foment 36/2008, de 9 de gener, el compliment dels punts següents:
1. Antiguitat mitjana dels vehicles que tinga a disposició de l'activitat de transport d'arrendament de vehicles amb conductor: de 0 a 30 punts.
2. Utilització de vehicles ecològics: biocombustibles, propulsió híbrida o qualsevol altra característica de valor ecològic. Puntuació de 0 a 30 punts.
3. Disponibilitat de vehicles destinats al transport de persones amb mobilitat reduïda, segons els requisits establits en Decret 1544/2007, de 23 de novembre, pel qual es regulen les condicions bàsiques d'accessibilitat i no discriminació per a l'accés i la utilització dels modes de transport per a persones amb discapacitat, en la Norma UNE 26760, Vehicles de carretera. Vehicles per al transport de persones amb mobilitat reduïda. Capacitat igual o menor a nou places, inclòs el conductor, publicada per AENOR el 20 de febrer de 2004 i la seua 1ª modificació, UNE 26025/1M, publicada per AENOR el dia 19 de novembre de 2004. Puntuació de 0 a 25 punts.
4. La responsabilitat social corporativa de l'empresa es puntuarà de 0-15 punts i es valoraran entre altres aspectes:
- Existència de programes de formació del personal al servici de l'empresa que els proporcione cursos de formació sobre seguretat en la conducció, primers auxilis, atenció al públic, llengua valenciana, anglés o un altre idioma comunitari.
- Disposar d'un pla d'igualtat en l'empresa presentat davant de l'administració per al visat, d'acord amb el que establix la Llei 9/2003, de 2 d'abril, de la Generalitat, per a la igualtat entre dones i homes o, si no n'hi ha, acreditar la presència de dones tant en els òrgans de direcció com dins del personal laboral al servici d'esta.
- Participació en altres iniciatives de caràcter social.
Cinquena. Presentació d'instàncies
1. Per a iniciar la tramitació del procediment tendent a l'obtenció de les autoritzacions d'arrendament de vehicles amb conductor que hagen de domiciliar-se en un municipi en què l'empresa sol·licitant no tinguera ja domiciliades altres autoritzacions en vigor, serà necessari presentar, davant de l'òrgan competent, el corresponent imprés oficial normalitzat de sol·licitud segons el model adjunt a estes bases, al qual s'haurà d'adjuntar original o fotocòpia compulsada de la documentació acreditativa del compliment dels requisits exigits en la base 3ª.
Si l'empresa sol·licitant de noves autoritzacions ja és titular d'altres en vigor domiciliades en el mateix municipi en què ho hagen d'estar aquelles serà suficient la presentació de l'imprés oficial de sol·licitud corresponent.
Les instàncies es dirigiran al director general de Transports i Logística i es presentaran en el Registre d'entrada de la Conselleria d'Infraestructures i Transport (Av. Blasco Ibáñez, 50, de València) o en el dels servicis territorials de Transports, en cada una de les tres províncies (a València: c/ Gregorio Gea 27; a Castelló: av. del Mar 16; i a Alacant: av. d'Aguilera 1) o per qualsevol dels mitjans admesos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Les sol·licituds o instàncies podran presentar-se en el termini d'un mes, comptador a partir de l'endemà de la publicació d'esta convocatòria en el Diari Oficial de la Comunitat Valenciana.
2. Juntament amb la instància els interessats a prendre part en el concurs hauran de presentar la documentació següent:
a) Còpia compulsada del document nacional d'identitat en vigor del titular de l'autorització o, si és estranger, del document d'identificació que tinga efectes equivalents en el seu país d'origen o del passaport, que haurà d'acompanyar-se de la corresponent targeta d'identitat d'estranger i de l'autorització de residència permanent o de residència temporal i treball per compte propi i, en tots els supòsits, de l'acreditació de trobar-se en possessió del número d'identificació fiscal corresponent. Si el titular de l'autorització és una persona jurídica haurà de presentar el document de constitució i la seua targeta d'identificació fiscal i acreditar la seua inscripció en el Registre Mercantil o, si és el cas, en el Registre que corresponga.
b) Per a acreditar els aspectes establits en l'article 7 de l'Orde Fom 36/2008, haurà d'aportar-se un certificat actualitzat de la situació censal de l'empresa, expedit per l'Agència Estatal d'Administració Tributària o, alternativament, còpia de la corresponent declaració censal de començament o modificació d'activitat. Igualment, s'aportaran un certificat administratiu expedit per l'òrgan competent per a la recaptació dels tributs corresponents. No obstant això, el titular de l'autorització podrà substituir el certificat per la presentació material dels documents acreditatius si haguera realitzat la corresponent alta o declaració dels impostos.
c) Certificat administratiu actualitzat i expedit per l'òrgan competent en matèria de Seguretat Social. El certificat esmentat perdrà el seu valor acreditatiu, a l'efecte d'esta convocatòria, una vegada transcorregut el termini de sis mesos, comptadors des de la data de l'expedició.
No obstant això, el titular de l'autorització podrà substituir el certificat relatiu al compliment de les circumstàncies previstes en els apartats a), b) i c) anteriors, per la presentació material dels documents acreditatius si haguera realitzat la corresponent inscripció, alta o cotització.
d) Còpia compulsada de la llicència municipal d'obertura del local o, alternativament, del justificant d'haver-la sol·licitat.
e) Presentació dels corresponents permisos de circulació expedits a nom del titular de l'autorització, juntament amb les targetes d'inspecció tècnica periòdica d'estos.
f) Acreditació per qualsevol mitjà fefaent del compliment dels mèrits enumerats en la base 4ª.
3. No s'exigirà la presentació de la documentació referida en els punts a), b) i c) quan l'òrgan competent tinguera coneixement del compliment dels punts a què esta es referix a través del Registre General de Transportistes i d'Empreses d'Activitats Auxiliars i Complementàries del Transport.
4. Els certificats a què es referix esta base hauran d'haver sigut expedits dins dels sis mesos anteriors al dia en què acabe el termini de presentació d'instàncies.
5. Si la sol·licitud no té totes les dades exigides o falta documentació acreditativa, es requerirà l'interessat perquè en el termini màxim de deu dies esmene la falta o adjunte els documents preceptius amb la indicació que, si així no ho fera, i d'acord amb el que disposa l'article 71 de la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, es considerarà que ha desistit de la seua petició, després de la resolució prèvia dictada en els termes que establix l'article 42 de l'esmentada llei.
Sisena. Comissió qualificadora
1. Per a l'admissió de les sol·licituds, valoració dels mèrits i proposta de resolució, es constituirà una comissió qualificadora del concurs que estarà formada per cinc membres amb veu i vot. Un d'ells actuarà com a president i un altre com a secretari, els quals seran:
President: cap de la Divisió de Logística i Planificació
President suplent: cap del Servici Territorial de Transports de València
Vocals:
Cap del Servici Territorial de Transport de València
Cap del Servici Territorial de Transport de Castelló
Cap del Servici Territorial de Transport d'Alacant
Vocals suplents:
Cap de Secció d'Autoritzacions del Transport
Cap de Secció de Transport de Viatgers
Cap de Secció d'Inspecció
Secretari: cap de Secció de Transport de Viatgers
Secretari suplent: cap de Servici d'Ordenació i Arbitratge
2. La comissió de qualificació, que actuarà d'acord amb les vigents normes reguladores del funcionament dels òrgans col·legiats, valorarà les instàncies presentades, confeccionarà les llistes d'admissió i d'exclusió, puntuarà els concursants segons els barems establits, resoldrà les possibles al·legacions o reclamacions i realitzarà la proposta de resolució sobre l'adjudicació de les autoritzacions.
3. Es faculta la comissió qualificadora per a realitzar, per mitjà dels seus membres o a través de l'assessorament d'altres tècnics, totes les comprovacions necessàries per a qualificar millor els mèrits adduïts. La comissió podrà tindre tots els assessors que estime convenient i podrà interpretar les presents bases per a una adequada aplicació d'estes.
4. La comissió podrà demanar en tot moment als interessats tota la documentació que considere pertinent per a la valoració dels mèrits.
Setena. Procediment
1. Anunciada la convocatòria del concurs públic i una vegada transcorregut el termini de presentació de sol·licituds o instàncies, la comissió qualificadora es reunirà per a realitzar la valoració dels documents rebuts, aprovar la relació provisional d'admesos i exclosos al concurs i, si és el cas, reclamar els documents que jutge necessaris o oportuns. Al seu torn, aprovarà la publicació de l'esmentada relació en el Diari Oficial de la Comunitat Valenciana i fixarà un termini de quinze dies per a la presentació d'al·legacions.
2. Publicada la relació d'admesos i exclosos al concurs, i transcorregut el termini per a presentar al·legacions, la comissió es reunirà i procedirà a avaluar les reclamacions que s'hagueren presentat, i elaborarà la relació definitiva d'admesos i exclosos al concurs. Procedirà, així mateix, a aplicar els criteris de baremació o puntuació en relació amb les instàncies presentades pels concursants admesos al concurs i els mèrits documentats, i acordarà la publicació en el DOCV de la relació d'admesos amb la puntuació obtinguda, i fixarà un altre termini de quinze dies perquè es puguen presentar al·legacions contra la puntuació.
3. Transcorregut el termini de presentació de reclamacions, la comissió es reunirà per a resoldre-les, realitzar la valoració definitiva dels mèrits corresponents a cada expedient i confeccionar la relació definitiva amb les puntuacions obtingudes, i elevar l'acta del concurs amb la proposta d'adjudicació de les autoritzacions al director general de Transports i Logística.
Si no s'hagueren presentat reclamacions, la relació amb la puntuació provisional passarà a ser definitiva.
4. La comissió estarà facultada per a la interpretació i resolució de qualsevol dubte que se suscite en relació amb l'aplicació de les bases del concurs, i amb l'aplicació de la normativa general d'aplicació.
Huitena. Adjudicació
1. El director general de Transports i Logística resoldrà l'adjudicació de les llicències VTC, segons l'orde de puntuació obtingut, a les empreses sol·licitants que formen la relació definitiva, fins a esgotar el nombre d'autoritzacions creades. Si el nombre d'autoritzacions creades fóra major que el nombre de persones que formen la relació definitiva, es declararà desert el concurs en relació amb les autoritzacions no adjudicades.
En compliment del que establix la Llei 9/2003, de la Generalitat, de 2 d'abril, per a la Igualtat entre Dones i Homes, en cas d'empat en la puntuació obtinguda per dos o més empreses a les quals haguera correspost la màxima puntuació, tindran preferència, en l'adjudicació de les autoritzacions, les empreses que presenten un pla d'igualtat prèviament aprovat per qualsevol administració pública o òrgan competent.
2. La resolució del director general de Transports i Logística serà publicada en el DOCV i notificada a les persones que siguen adjudicatàries de les autoritzacions.
Si en el termini de set mesos, comptadors des del dia en què acaba el termini de presentació de sol·licituds, no s'aprova la resolució corresponent a esta convocatòria, s'entendrà que totes les peticions presentades queden desestimades.
La comissió qualificadora podrà formular proposta en el sentit que siga declarat desert el concurs si, a juí seu, no haguera concursants amb mèrits suficients per a obtindre l'adjudicació.
3. La validesa de les autoritzacions estarà condicionada al manteniment de les condicions exigides pel Reial Decret 1211/1991, de 28 de setembre, i l'Orde de Foment 36/2008, a més dels requisits establits en la base quarta.
4. Els nous titulars de les autoritzacions hauran de començar a prestar el servici amb els vehicles adscrits a cada una d'estes, en el termini de seixanta dies naturals, comptadors des de la data de notificació de l'adjudicació per resolució del director general de Transports i Logística.
5. Qualsevol falsedat o incompliment dels requisits exigits implicarà l'anul·lació de la sol·licitud presentada i, si és el cas, de l'adjudicació de l'autorització de l'àrea realitzada, quan es coneguen estes circumstàncies tant com a conseqüència de l'acció d'inspecció, vigilància i control per part de la Direcció General de Transports i Logística, d'ofici o a instància de part, com de qualsevol altra circumstància o actuació. En este sentit, la Direcció General de Transports i Logística podrà deixar sense efecte qualsevol de les autoritzacions adjudicades, amb audiència prèvia de l'interessat, quan l'adjudicatari o beneficiari incórrega en els supòsits descrits i, especialment, en:
a) No realitzar l'activitat que motiva la concessió.
b) Deixar de tindre els requisits exigits.
c) Incomplir, sense causa que ho justifique, les condicions establides en la present convocatòria.
Qualsevol alteració de les condicions tingudes en compte per a l'adjudicació de les autoritzacions podrà donar lloc a la modificació de la resolució de l'adjudicació i a la revocació de l'autorització corresponent.
6. Si no es cobrixen, en virtut d'este concurs, la totalitat de les llicències oferides, ja siga per haver-se presentat menys candidatures que llicències disponibles o bé perquè les candidatures presentades a concurs no hagen acreditat les condicions d'obtenció de llicència establida en la normativa reguladora corresponent, l'administració podrà atorgar directament les llicències sobrants del present concurs, segons orde cronològic d'entrada de sol·licituds, una vegada declarat desert el concurs en relació amb les llicències no adjudicades.